b'\n_START_ARTICLE_\nBojanska crkva\n_START_SECTION_\nOdlike\n_START_PARAGRAPH_\nCrkva se sastoji od tri dijela izgra\xc4\x91ena u 10. i 13. (Drugo Bugarsko Carstvo), te obnovljenog dijela iz 19. stolje\xc4\x87a. Najstariji dio je mala crkva tlocrta upisanog gr\xc4\x8dkog kri\xc5\xbea s jednom apsidom i kri\xc5\xbenim svodom. Kasniji dodatak je dvokatni mauzolej sevastokratora (prvi poslije Cara) Kalojana, unuka Stefana Nemanje, i njegove \xc5\xbeene Desislave s dvije arkosilije na prizemlju, te obiteljskom kapelom s ba\xc4\x8dvastim svodom na katu. Izvana je ukra\xc5\xa1ena kerami\xc4\x8dkim ornamentima. Posljednji dodatak je izgra\xc4\x91en donacijama lokalnog stanovni\xc5\xa1tva u 19. stolje\xc4\x87u._NEWLINE_Crkva je najpoznatija po svojim freskama iz 1259. godine, koje su naslikane preko jo\xc5\xa1 starijih slika i pru\xc5\xbeaju jedan od najkompletnijih i najbolje o\xc4\x8duvanih primjera srednjovjekovne pravoslavne umjetnosti. Na freskama je prikazano 89 prizora s 240 ljudskih figura i osebujni stil umjetnika predstavlja jasan odmak od strogih normi bizantske slikarske \xc5\xa1kole. 18 prizora u narteksu oslikava \xc5\xbeivot sv. Nikole na kojima je slikar oslikao tada\xc5\xa1nju svakodnevnicu. Tako "\xc4\x8cudo na moru" prikazuje tada\xc5\xa1nje brodove poput mleta\xc4\x8dke flote. Portreti patrona crkve, Kalojana i njegove \xc5\xbeene Desislave, kao i oni careva Konstantina Tikha i carice Irine, smatraju se naj\xc5\xbeivotnijim portretima svog doba, a nalaze se na sjevernom zidu crkve._NEWLINE_Ravnatelj Nacionalnog povijesnog muzeja u Sofiji, Bo\xc5\xbeidar Dimitrov, istaknuo je kako je nedavno, tijekom restauracije, otkriveno ime do tada nepoznatog umjetnika na natpisu koji glasi: "Zograf Vasilij iz sela Subono\xc5\xa1a, Sersko i njegov \xc5\xa1egrt Dimitar".'